《题堵郎中画湘汉秋色图》
元代·刘崧

兵曹簿领困填委，忽见云山落尘几。问君何意貌此图，湘汉萧萧秋色里。

长峰巨壑相参差，彷佛江行曾见之。云中树色三百里，峡里猿声十二时。

古人今人不相见，江水依然净如练。鱼凫窈窕接山川，云雨荒荒出台殿。

岸回路转枫林青，丹崖绀壁秋冥冥。山童出扫涧上叶，客意已到松间亭。

登高望远心独苦，江阔霜清雁如雨。九天飞瀑下香炉，万里归帆到鹦鹉。

我从前年来帝京，偶离蔬屩峨冠缨。故园耕钓归未得，对此佳致空含情。

茅堂远在珠林下，安得从君问图写。九衢尘动五更风，又趁鸡鸣逐朝马。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。